การประกอบธุรกิจของแต่ละสายผลิตภัณฑ์

1. ลักษณะการให้บริการ

บริษัทดำเนินธุรกิจสถานพยาบาลเอกชน
โดยมีรูปแบบการบริหารจัดการเป็นศูนย์การแพทย์เฉพาะทางด้านต่าง ๆ ภายใต้ชื่อ
“โรงพยาบาลกรุงเทพ (Bangkok Hospital)” ซึ่งประกอบด้วย “โรงพยาบาลกรุงเทพ”
“โรงพยาบาลหัวใจกรุงเทพ” “โรงพยาบาลวัฒโนสถ” (โรงพยาบาลรักษาโรคมะเร็งกรุงเทพ)

1.1 โรงพยาบาลกรุงเทพ เป็นโรงพยาบาลขนาด 446 เตียง ตั้งอยู่บนพื้นที่ 9 ไร่เศษ
ในซอยศูนย์วิจัย ถนน เพชรบุรีตัดใหม่ กรุงเทพมหานคร
ให้บริการรักษาพยาบาลครบทุกสาขาโดยคณะแพทย์ผู้เชี่ยวชาญ พร้อมทั้งอุปกรณ์การรักษาที่ทันสมัย
ครบวงจร เปิดให้บริการทั้งผู้ป่วยนอก ผู้ป่วยในตลอด 24 ชั่วโมง
โดยมีการจัดตั้งศูนย์รักษาโรคเฉพาะทางและคลินิก 40 แห่ง
ด้วยแพทย์ผู้เชี่ยวชาญเฉพาะโรคดังต่อไปนี้

  -------------------------------------- ---------------------------------------
  1. สถาบันโรคกระดูกสันหลังกรุงเทพ            2. ศูนย์สมองและระบบประสาทกรุงเทพ

  3. ศูนย์ศัลยกรรมแกมม่าไนฟ์สมองกรุงเทพ        4.ศูนย์ระบบโรคทางเดินอาหารและตับกรุงเทพ   

  5. ศูนย์ส่งเสริมสุขภาพกรุงเทพ                6. ศูนย์ส่องกล้องทางเดินอาหาร

  7. ศูนย์โรคระบบทางเดินปัสสาวะกรุงเทพ        8. ศูนย์บำบัดด้วยออกซิเจนความดันสูงกรุงเทพ

  9. ศูนย์จักษุกรุงเทพ                        10. ศูนย์รับส่งต่อผู้ป่วยกรุงเทพ

  11. ศูนย์เลสิกกรุงเทพ                      12. ศูนย์เวชศาสตร์การบินกรุงเทพ

  13. ศูนย์หู คอ จมูกกรุงเทพ                  14. ศูนย์กระดูกและข้อกรุงเทพ

  15. ศูนย์ปอดและระบบทางเดินหายใจกรุงเทพ     16. ศูนย์ทันตกรรมกรุงเทพ

  17. ศูนย์โรคภูมิแพ้ และหอบหืดกรุงเทพ          18. ศูนย์เบาหวาน และต่อมไร้ท่อกรุงเทพ

  19. ศูนย์โรคไตกรุงเทพ                     20. ศูนย์ผิวหนังและความงามกรุงเทพ

  21. ศูนย์เวชศาสตร์ฟื้นฟูกรุงเทพ               22. ศูนย์กุมารเวชกรุงเทพ

  23. ศูนย์เวชศาสตร์ชะลอวัยกรุงเทพ            24 ศูนย์อุบัติเหตุกรุงเทพ

  25. ศูนย์ศัลยกรรมความกรุงเทพ               26. ศูนย์รักษาผู้มีบุตรยากกรุงเทพ

  27. ศูนย์การได้ยิน การพูด                   28. ศูนย์ศัลยกรรมประสาทกรุงเทพ
  การทรงตัวและเสียงในหูกรุงเทพ               

  29. คลินิกอายุรกรรม                       30. คลินิกสูติ-นรีเวช

  31. คลินิกต้อหิน                           32. คลินิกสุขภาพเพศชาย

  33. คลินิกต่อมลูกหมาก                      34. คลินิกปลูกผม

  35. คลินิกเฉพาะโรค                       36. คลินิกศัลยกรรมทั่วไป

  37. คลินิกศัลยกรรมลำไส้ใหญ่และทวารหนัก       38.คลินิกฝังเข้มและนวดแผนจีน

  39. คลินิกพัฒนาการเด็ก                     40.แผนกโภชนาบำบัด
  -------------------------------------- ---------------------------------------

1.2 โรงพยาบาลหัวใจกรุงเทพ เป็นอาคารโรงพยาบาล 7 ชั้น (รวมชั้นใต้ดิน) ขนาด 56 เตียง
ตั้งอยู่บนพื้นที่ 377 ตารางวา ในซอยศูนย์วิจัยบริเวณใกล้เคียงกับโรงพยาบาลกรุงเทพ
และนับเป็นโรงพยาบาลหัวใจเอกชนแห่งแรกของประเทศไทย ที่มีความพร้อมด้วยปัจจัยหลัก 3
ประการ คือ ความเชี่ยวชาญของบุคลากรทางการแพทย์ครบทุกสาขา เทคโนโลยีที่ล้ำสมัย
และการให้บริการครบวงจรตั้งแต่การป้องกันโรคหัวใจ
การตรวจรักษาและการฟื้นฟูส่งเสริมสมรรถภาพหัวใจของผู้ป่วยตามมาตรฐานสากล
เพื่อความพึงพอใจสูงสุดของผู้รับบริการ

โรงพยาบาลหัวใจกรุงเทพ
นับเป็นโรงพยาบาลเอกชนด้านโรคหัวใจแห่งแรกในประเทศไทยที่ก่อตั้งขึ้นจากศูนย์หัวใจ
ซึ่งเดิมเป็นศูนย์รักษาโรคเฉพาะระบบของโรงพยาบาลกรุงเทพ
เนื่องจากอัตราการเพิ่มขึ้นของผู้ป่วยโรคหัวใจ
ประกอบกับความก้าวหน้าอย่างรวดเร็วทางเทคโนโลยีการตรวจรักษาผู้ป่วยโรคหัวใจ
ทำให้ผู้บริหารของบริษัทได้ตัดสินใจขยายสถานที่ในการรักษาพยาบาลผู้ป่วยโรคหัวใจ โดยการก่อตั้ง
“โรงพยาบาลหัวใจกรุงเทพ”
เพื่อเป็นศูนย์กลางบริการทางการแพทย์ด้านสุขภาพโรคหัวใจครบวงจรแห่งแรกในประเทศไทยที่มีประสิทธิภาพทัดเทียมต่างประเทศ
โดยมีแพทย์และบุคคลากรทางการแพทย์ผู้เชี่ยวชาญโรคหัวใจครบทุกสาขาที่ให้บริการด้วยอุปกรณ์และเทคโนโลยีทางการแพทย์ที่ทันสมัย
พร้อมให้บริการตรวจวินิจฉัย รักษา ผ่าตัด ป้องกันและฟื้นฟูโรคหัวใจและหลอดเลือด
รวมถึงการบริการเคลื่อนย้ายผู้ป่วยโรคหัวใจด้วยห้องอภิบาลหัวใจเคลื่อนที่ Mobile CCU ตลอด 24
ชั่วโมง ศูนย์การให้บริการประกอบไปด้วย

  ------------------------------------ ----------------------------------
  1. ศูนย์หลอดเลือด                       2. ศูนย์ผ่าตัดหัวใจ ม.ร.ว.อดุลกิติ์ กิติยากร

  3. คลินิกภาวะหัวใจอ่อนกำลัง               4.คลินิกฟื้นฟูและส่งเสริมสมรรถภาพหัวใจ

  5.คลินิกเวชศาสตร์เชิงรุกป้องกันโรคหัวใจ      6.คลินิกศัลยกรรมหัวใจ

  7.คลินิกรักษาภาวะหัวใจล้มเหลว หัวใจอ่อนกำลัง 
  ------------------------------------ ----------------------------------

ด้วยความพร้อมด้านการแพทย์ระดับชั้นแนวหน้า ผสานกับประสบการณ์การรักษาโรคหัวใจ
และหลอดเลือดมากที่สุดแห่งหนึ่งในภูมิภาค วันนี้ โรงพยาบาลหัวใจกรุงเทพ
พร้อมแล้วที่จะก้าวไปสู่การรักษาโรคหัวใจแห่งศตวรรษที่ 21

-   หุ่นยนต์ช่วยผ่าตัดหัวใจ Da Vinci (Robotic Cardiac Surgery)
    ปฏิวัติรูปแบบการผ่าตัดหัวใจด้วยมือ มาเป็นการผ่าตัดหัวใจด้วยหุ่นยนต์ มีความแม่นยำสูง
    แผลผ่าตัดมีขนาดเล็ก ช่วยลดความเจ็บปวด และรอยแผลเป็นหลังผ่าตัด ผู้ป่วยฟื้นตัวเร็วขึ้น

-   เครื่องเอกซเรย์คอมพิวเตอร์ความเร็วสูง (256-slice multi-detector CT scan)
    เป็นเครื่องเอกซเรย์คอมพิวเตอร์ความเร็วสูงสุด รุ่นใหม่ล่าสุด
    มีการพัฒนาให้ตรวจได้เร็วขึ้นและลดปริมาณการใช้สารทึบรังสี
    ภาพเอกซเรย์ที่ได้มีความละเอียดคมชัดสูงทำให้ผลการตรวจวินิจฉัยแม่นยำ
    และลดเวลาที่ร่างกายสัมผัสต่อรังสี
    ผู้ที่มีอัตราการเต้นของหัวใจเร็วกว่าปกติหรือจังหวะการเต้นของหัวใจผิดปกติสามารถรับการตรวจด้วย
    256-slice multi-detector CT scan
    ได้ทันทีโดยไม่ต้องให้ยาลดอัตราการเต้นของหัวใจก่อน
    จึงไม่มีข้อบ่งห้ามในผู้ป่วยโรคหัวใจที่มีอัตราการเต้นของหัวใจเร็วกว่าปกติและไม่เป็นจังหวะสม่ำเสมอ
    ผู้ป่วยโรคไต ผู้ป่วยที่แพ้สารทึบรังสีอย่างรุนแรง ผู้ป่วยปอดอุดตันเรื้อรัง

-   ตรวจหัวใจด้วยคลื่นแม่เหล็กไฟฟ้า (CMR) นวัตกรรมใหม่ของการตรวจวินิจฉัยโรคหัวใจ
    และหลอดเลือดหัวใจโดยไม่ใช้รังสีเอกซเรย์
    ช่วยให้แพทย์สามารถตรวจความผิดปกติของหลอดเลือดหัวใจและกล้ามเนื้อหัวใจ
    (viability)
    รวมถึงการแพร่กระจายของเซลล์มะเร็งจากอวัยวะอื่นเข้าสู่หัวใจได้อย่างชัดเจน
    และมีความปลอดภัยสูง

-   การรักษาโรคหัวใจด้วยเซลล์บำบัด (Stem Cell Therapy)
    การรักษาผู้ป่วยโรคหัวใจโดยใช้เซลล์ต้นกำเนิด (Stem cell)
    ที่ได้มาจากเลือดของผู้ป่วยเอง จึงมีความปลอดภัยสูงในการรักษาโรคภาวะหัวใจวาย
    และโรคกล้ามเนื้อหัวใจขาดเลือด

-   CARTOSOUND เป็นนวัตกรรมการรักษาภาวะหัวใจเต้นผิดปกติ ล่าสุด
    ซึ่งแสดงตำแหน่งที่ไฟฟ้าหัวใจเต้นเร็วผิดปกติได้แม่นยำรวดเร็ว
    ทำให้แพทย์สามารถจี้หัวใจด้วยคลื่นไฟฟ้าความถี่สูงเท่าคลื่นวิทยุบริเวณที่มีการนำไฟฟ้าผิดปกตินั้นได้ดีกว่าการใช้
    x-ray ช่วยในการจี้หัวใจ ทำให้การนำไฟฟ้าผิดปกติที่จุดนั้นถูกทำลาย
    หัวใจก็จะไม่เต้นผิดปกติอีก และผู้ป่วยสัมผัสรังสีลดลง นอกจากนี้ CARTOSOUND
    ยังสามารถรวมภาพ Cartomerge กับภาพที่ได้จากการตรวจด้วย CT Scan หรือ Cardiac
    MRI เพื่อบ่งบอกบริเวณหัวใจได้ทุกส่วน
    และแสดงภาพของหัวใจจากคลื่นสะท้อนความถี่สูงของผู้ป่วยขณะนั้นได้
    ทำให้แพทย์ทราบตำแหน่งที่ต้องจี้รักษาได้แม่นยำและประเมิน voltage ที่จะใช้จี้ได้
    ทำให้เพิ่มความปลอดภัยยิ่งขึ้น รวมถึงแสดงตำแหน่งที่ได้รับการจี้ไฟฟ้าแล้ว ทำให้ไม่ถูกจี้ซ้ำซ้อน
    เป็นการรักษาหัวใจและลดอาการแทรกซ้อนหลังการรักษา

-   การผ่าตัดทำทางเบี่ยงหลอดเลือดหัวใจขณะที่หัวใจกำลังเต้นโดยไม่ใช้เครื่องปอดหัวใจเทียม
    ซึ่งเรียกว่า Off – Pump CABG ทำให้ลดอาการแทรกซ้อนและหายเร็วขึ้น
    และการต่อหลอดเลือดโดยใช้ graft จากหลอดเลือดแดง (Arterial conduits)
    ซึ่งมีอายุการใช้งานยืนยาวกว่าและมีอัตราการตีบซ้ำน้อยกว่าหลอดเลือดดำ
    ทำให้ผู้ป่วยมีชีวิตยืนยาวขึ้น และใช้เทคนิคการผ่าตัดแผลเล็ก (Small Incision)
    ทำให้ผู้ป่วยบาดเจ็บน้อยและบาดแผลสวยขึ้น

-   การรักษาหลอดเลือดแดงใหญ่โป่งพองและฉีกขาดโดยการดามด้วยขดลวด
    โดยทีมศัลยแพทย์ที่มีความชำนาญ มีอุปกรณ์และเครื่องมือที่ทันสมัย ด้วยการดามด้วยขดลวด
    ผู้ป่วยมีเพียงแผลผ่าตัดขนาดเล็กที่ขาหนีบเพื่อใส่ขดลวดดามเข้าไปในตำแหน่งที่หลอดเลือดโป่งพองโดยการใช้เครื่องเอกซเรย์ระบุตำแหน่ง
    หลอดเลือดแดงใหญ่ที่โป่งพองทั้งในช่องอกและในช่องท้องก็จะฝ่อไปเอง
    ผู้ป่วยใช้เลือดน้อยและการเข้ารับการดูแลในหอผู้ป่วยวิกฤตลดลงอย่างมาก

-   24 Hour Intervention
    สำหรับผู้ป่วยที่มีอาการเจ็บแน่นหน้าอกสงสัยกล้ามเนื้อหัวใจขาดเลือด
    หรือหลอดเลือดหัวใจตีบตัน หรือ Heart Attack ให้บริการวินิจฉัย สวนหัวใจ
    และการขยายหลอดเลือด รวมถึงการใส่ขดลวดโดยทีมแพทย์ผู้เชี่ยวชาญ ตลอด 24 ชั่วโมง
    ทุกวัน

-   คลินิกฟื้นฟูและส่งเสริมสมรรถภาพหัวใจ ให้บริการด้านการดูแล และรักษา
    เพื่อการฟื้นฟูและส่งเสริมสมรรถภาพหัวใจ อย่างครบวงจร โดยทีมแพทย์ ร่วมกับนักโภชนาการ
    และนักกายภาพฟื้นฟูสมรรถภาพหัวใจ พร้อมด้วยอุปกรณ์และเครื่องมือที่ทันสมัย
    เป็นอีกหนึ่งองค์ประกอบสำคัญของการดูแลผู้ป่วยหลังการทำหัตถการ และการผ่าตัดหัวใจ
    ซึ่งโรงพยาบาลหัวใจกรุงเทพ ได้ให้บริการอย่างครบวงจร
    ผู้ป่วยจะได้รับการแนะนำด้านการออกกำลังกายอย่างปลอดภัย

-   การป้องกันโรคหัวใจ ที่ Preventive Cardiology Clinic
    จะให้คำแนะนำในการปรับพฤติกรรมของผู้ป่วยและญาติ และผู้ที่มีปัจจัยเสี่ยงของโรคหัวใจ เช่น
    ผู้ป่วยที่มีระดับไขมันในเลือดสูง ความดันโลหิตสูง เบาหวาน อ้วนหรือน้ำหนักเกิน
    เพื่อให้หัวใจแข็งแรง ลดความเสี่ยงในการเกิดภาวะหัวใจวายฉุกเฉิน

-   ศูนย์หลอดเลือด
    ให้บริการตรวจรักษาโรคหลอดเลือดทั่วร่างกายทั้งหลอดเลือดแดงและหลอดเลือดดำ เช่น
    การใช้เลเซอร์รักษาเส้นเลือดขอด การขยายหลอดเลือดแดงที่ขาในผู้ป่วย Peripheral
    Arterial Disease การใช้ stem cell รักษาเนื้อเยื่อที่ตายในผู้ป่วยเบาหวาน

-   การรักษาภาวะหัวใจล้มเหลว หัวใจอ่อนกำลัง ตามมาตรฐานสากล
    ซึ่งทำให้ผู้ป่วยมีคุณภาพชีวิตดีขึ้น

-   การรักษาพยาบาลผู้ป่วยก่อนเคลื่อนย้ายด้วย ห้องอภิบาลหัวใจเคลื่อนที่ (Mobile CCU)
    ซึ่งเป็นรถพยาบาลนำเข้าจากเยอรมัน
    ภายในประกอบด้วยอุปกรณ์ช่วยชีวิตและรักษาโรคหัวใจครบครันเสมือนผู้ป่วยอยู่ในหออภิบาลหัวใจในโรงพยาบาล
    โดยจะมีอายุรแพทย์หัวใจและพยาบาล ร่วมเดินทางในการเคลื่อนย้ายผู้ป่วย
    เพื่อให้การรักษาพยาบาลผู้ป่วยที่มีอาการโรคหัวใจรุนแรงหรือเฉียบพลันก่อนนำส่งถึงโรงพยาบาล

ผู้เชี่ยวชาญเฉพาะทางด้านหัวใจ

โรงพยาบาลหัวใจกรุงเทพ ประกอบด้วยทีมแพทย์หัวใจครบทุกสาขา ทั้งอายุรแพทย์หัวใจ
ศัลยแพทย์หัวใจ อายุรแพทย์หัวใจเฉพาะทางรักษาภาวะหัวใจล้มเหลว ป้องกันโรคหัวใจ
รังสีแพทย์หัวใจ แพทย์ฟื้นฟูสมรรถภาพหัวใจ ซึ่งได้รับการอบรมฝึกฝนจากต่างประเทศ เช่น
สหรัฐอเมริกา ออสเตรเลีย อังกฤษ เบลเยี่ยม เยอรมนี รวมถึงพยาบาล
และบุคลากรทางการแพทย์ซึ่งพร้อมให้การดูแลผู้ป่วยโรคหัวใจอย่างดีที่สุดตามมาตรฐานระดับสากล
ตลอด 24 ชั่วโมง

1.3 โรงพยาบาลวัฒโนสถ เป็นโรงพยาบาลขนาด 35 เตียง
ตั้งอยู่ในซอยศูนย์วิจัยบริเวณเดียวกับโรงพยาบาลกรุงเทพ
นับเป็นโรงพยาบาลเฉพาะทางเพื่อบำบัดรักษาโรคมะเร็งของเอกชนที่จัดตั้งขึ้นเป็นแห่งแรกในประเทศไทย
มีความพร้อมทั้งด้านเทคโนโลยีทางการแพทย์ชั้นสูงเพื่อการวินิจฉัย และให้การรักษา
ตลอดจนบุคลากรทางการแพทย์ผู้เชี่ยวชาญในการตรวจรักษามะเร็งครบทุกสาขาวิชา ประกอบไปด้วย

  ---------------------------------------- -------------------------------------------------
  1. ศูนย์เต้านมกรุงเทพ                        2. ศูนย์ปลูกถ่ายเซลล์ต้นกำเนิดจากเลือดและไขกระดูก

  3. คลินิกวัฒโนสถ                            4.คลินิกการดูแลความปวดและการดูแลผู้ป่วยแบบประคับประคอง 

  5.                                       
  แผนกรังสีวินิจฉัยด้านมะเร็งและเวชศาสตร์นิวเคลียร์   
  ---------------------------------------- -------------------------------------------------

-   การลงทุนในเครื่อง Cyclotron สำหรับผลิตสารเภสัชรังสี
    เพื่อใช้สำหรับการตรวจหามะเร็งระยะเริ่มต้น เป็นเครื่องแรกของประเทศไทย
    โดยเริ่มผลิตสาร FDG ตั้งแต่ปลายปี 2005 เพื่อใช้กับเครื่อง PET/CT Scan
    ของโรงพยาบาลวัฒโนสถและโรงพยาบาลอื่น ๆ ที่ร้องขอมา ในปีนี้ทางโรงพยาบาลวัฒโนสถ
    จะเริ่มผลิตสารเภสัชรังสีตัวใหม่ ชื่อ C11 – Acetate ขึ้นเป็นครั้งแรกของประเทศไทย
    เพื่อใช้ในการช่วยวินิจฉัยมะเร็งในอวัยวะที่ FDG มีข้อจำดัดในการตรวจ เช่น มะเร็งตับ

-   การลงทุนในเครื่อง PET/CT SCAN สำหรับการตรวจหามะเร็ง ในระยะเริ่มแรก
    เป็นเครื่องแรกของประเทศไทย ซึ่งถึงปัจจุบัน ( 2552 ) ได้มีผู้มารับบริการตรวจมากกว่า
    1,300 รายแล้ว นับเป็น series ที่มีจำนวนผู้มารับบริการที่มากที่สุดแห่งหนึ่งของประเทศ
    จึงเป็นทีมที่มีประสบการณ์สูงในการวินิจฉัยโดยวิธีดังกล่าว

-   การลงทุนในเครื่อง Novalis เพื่อใช้ในการผ่าตัดก้อนมะเร็ง ทั้งภายในและภายนอกสมอง
    แบบไร้โลหิต นับเป็นนวัตกรรมใหม่ในการผ่าตัด
    เพื่อลดผลแทรกซ้อนในการผ่าตัดรักษาและผู้ป่วยสามารถฟื้นตัวได้เร็วขึ้นกว่าการผ่าตัดแบบเดิม

-   การลงทุนในเครื่องมือทางการแพทย์อื่นๆ การสร้างบรรยากาศภายในโรงพยาบาลให้เป็นแบบ
    Healing atmosphere รวมทั้งบุคคลากรทางการแพทย์เฉพาะทางด้านมะเร็ง เพื่อให้เป็น
    โรงพยาบาลที่มีความพร้อมในทุก ๆ ด้าน ทั้งทีมแพทย์ พยาบาล เจ้าหน้าที่
    ประจำโรงพยาบาลตลอดเวลา เพื่อให้บริการผู้ป่วยได้ตลอด 24 ชั่วโมง และ 7 วันต่อสัปดาห์

1.4 ศูนย์ให้บริการลูกค้าต่างประเทศ ให้บริการทั้งผู้ป่วยนอกและผู้ป่วยใน
พร้อมล่ามที่ให้บริการในภาษาหลักต่าง ๆ อาทิ ภาษา อังกฤษ ญี่ปุ่น อาหรับ เกาหลี ฝรั่งเศส จีน
พม่า และเขมร และอื่น เป็นต้น รวมทั้งการอำนวยความสะดวกอื่นๆ แก่ชาวต่างประเทศ อาทิ
การติดต่อกับบริษัทประกันภัยในต่างประเทศ การให้บริการต่อวีซ่า การจองตั๋วเครื่องบิน
การจองโรงแรม การแลกเงินตราต่างประเทศ เป็นต้น โดยแบ่งการบริการแก่ชาวต่างประเทศ
ดังนี้คือ

-   ศูนย์บริการผู้ป่วยญี่ปุ่น (Japanese Medical Service : JMS)

-   ศูนย์บริการผู้ป่วยอาหรับ (Arab Medical Services : AMS)

-   ศูนย์บริการผู้ป่วยต่างประเทศอื่น ๆ (International Medical Services : IMS)

-   คลินิกเวชศาสตร์เดินทางและท่องเที่ยว

นับตั้งแต่ พ.ศ. 2549 จนถึงปัจจุบัน ศูนย์ให้บริการลูกค้าต่างประเทศ
เปิดให้บริการผู้ป่วยชาวต่างชาติกว่า 160 ประเทศทั่วโลก
และได้รับการยกย่องว่าสามารถตอบสนองความพึงพอใจของผู้ป่วยได้อย่างดีเยี่ยม
โดยเฉพาะโปรแกรมการดูแลผู้ป่วยนานาชาติ ช่วยให้ผู้ป่วยมีสุขภาพที่ดีขึ้น มีความสุขมากขึ้น
ฟื้นตัวเร็วขึ้น และเสียค่าใช้จ่ายรวมทั้งใช้ระยะเวลาการรักษาในโรงพยาบาลน้อยลง
ด้วยการให้บริการทางการแพทย์และการสนองตอบต่อลูกค้าหลากหลายเชื้อชาติ
โดยคำนึงถึงคุณภาพเป็นหลัก เรากำลังเปลี่ยนโฉมหน้าของโลกแห่งการรักษาพยาบาล

บริการพิเศษเฉพาะบุคคล

บริการด้านล่ามแปลภาษากว่า 26 ภาษา ช่วยให้ผู้ป่วยชาวต่างชาติอุ่นใจราวกับอยู่บ้านของตัวเอง
ด้วยทีมแพทย์ พยาบาล และล่ามที่มีความรู้ด้านภาษาอังกฤษในระดับดีเยี่ยม
พร้อมอำนวยความสะดวกแก่ผู้ป่วยชาวต่างชาติตลอดเวลาที่เข้ารับการรักษา
รวมถึงบริการนัดหมายเวลา การให้ข้อมูลการตรวจรักษา บริการทางการแพทย์
การจัดเตรียมยานพาหนะสำหรับเคลื่อนย้ายผู้ป่วย การให้คำแนะนำด้านค่าใช้จ่าย
และการแจ้งข่าวแก่บุคคลที่ผู้ป่วยต้องการ

เราตระหนักดีว่าแต่ละวัฒนธรรมมีข้อกำหนดด้านอาหารแตกต่างกัน
เราจึงให้ความสำคัญในการจัดเตรียมอาหาร ห้องพัก และบริเวณโดยรอบเป็นพิเศษ
เพื่อให้สอดคล้องกับประเพณี ความชื่นชอบ และความเชื่อของผู้ป่วยต่างชาติแต่ละราย

2. ภาวะอุตสาหกรรมและการแข่งขัน

ความต้องการด้านการรักษาพยาบาลของโลกมีแนวโน้มเพิ่มขึ้นตามอายุเฉลี่ยของประชากรโลกที่เพิ่มจาก
48 ปี ในปี พ.ศ. 2498 เป็น 67 ปี ในปี พ.ศ. 2547
และจำนวนประชากรโลกมีอัตราการเพิ่มสูงขึ้นอย่างต่อเนื่องเช่นกัน คาดว่าภายในปี พ.ศ. 2593
ประชากรโลกจะเพิ่มสูงถึง 9,300 ล้านคน
ภูมิภาคเอเชียจะมีสัดส่วนการเพิ่มของประชากรสูงที่สุดถึง 5,400 ล้านคน
ทำให้ความต้องการด้านการรักษาพยาบาลเพิ่มขึ้นอย่างต่อเนื่องทุกๆปี

ในประเทศไทย ข้อมูลของกองการประกอบโรคศิลปะ กระทรวงสาธารณสุข ณ วันที่ 30 กันยายน
2552 พบว่าปัจจุบันมีจำนวนผู้ประกอบการสถานพยาบาลเอกชนในประเทศไทยรวม 322
แห่งรวมจำนวน 33,405 เตียง
ทั้งนี้สถานพยาบาลเอกชนส่วนใหญ่จะเป็นผู้ประกอบการที่มีจำนวนไม่เกิน 50 เตียงมากที่สุดถึง 115
แห่ง และมีจำนวนเตียง 51-100 เตียงมี 107 แห่ง
สำหรับสถานพยาบาลเอกชนที่มีจำนวนเตียงมากกว่า 100 เตียงขึ้นไปมี 100 แห่ง

สถิติสถานพยาบาลจำแนกตามจำนวนเตียงปี 2552

  ----------- -------------- --------- ---------- ---------- -------- ------------
  จำนวนเตียง   กรุงเทพมหานคร             ส่วนภูมิภาค              รวม      

              แห่ง            เตียง      แห่ง        เตียง       แห่ง      เตียง

  1-50        26             785       89         2,823      115      3,608

  51-100      23             1,938     84         7,189      107      9,127

  มากกว่า 100  47             11,210    53         9,460      100      20,670

  รวม         96             13,933    226        19,472     322      33,405
  ----------- -------------- --------- ---------- ---------- -------- ------------

ที่มา : กองประกอบโรคศิลปะ กระทรวงสาธารณสุข

หมายเหตุ : ข้อมูล ณ วันที่ 30 กันยายน 2552

ภาพรวมธุรกิจโรงพยาบาลเอกชนในประเทศไทย

ธุรกิจโรงพยาบาลเอกชน
นับเป็นหนึ่งในหลายธุรกิจที่มีบทบาทสำคัญต่อการพัฒนาภาคบริการและเศรษฐกิจโดยรวมของประเทศ
และก่อเกิดรายได้ต่อเนื่องกับอุตสาหกรรมอื่นๆ เช่นอุตสาหกรรมท่องเที่ยว และอุตสาหกรรมอาหาร
เป็นต้น เป็นผลดีต่อการพัฒนาเศรษฐกิจของประเทศทั้งระบบ โดยธุรกิจท่องเที่ยวเชิงการแพทย์
มีส่วนช่วยส่งเสริมภาพลักษณ์การแพทย์ของไทยสู่ระดับสากล
ตอบสนองยุทธศาสตร์ของรัฐบาลที่ต้องการผลักดันให้ประเทศไทยก้าวเป็น
“ศูนย์กลางทางการแพทย์แห่งเอเชีย (The Medical Hub of Asia)”
ควบคู่กับการส่งเสริมให้ประเทศไทยเป็น “มหานครการท่องเที่ยวแห่งเอเชีย (The Tourism
Capital of Asia)” ในระยะที่ผ่านมา
ประเทศไทยจัดเป็นประเทศที่มีศักยภาพด้านการแพทย์ที่เป็นที่รู้จักของภูมิภาคแถบนี้

ปัจจุบันประเทศไทยสามารถดึงดูดคนไข้ชาวต่างชาติมาใช้บริการมากที่สุดในโลก[1]
เนื่องจากประเทศไทยมีความได้เปรียบด้านคุณภาพการให้บริการ
แพทย์ไทยมีความเชี่ยวชาญสูงและได้รับการยอมรับนับถือในระดับสากลในการรักษาเกือบทุกด้าน
ผนวกกับอุปนิสัยใจคอของคนไทยที่เป็นมิตร อ่อนน้อม และเอื้อเฟื้อเผื่อแผ่
สร้างความประทับใจแก่ชาวต่างชาติที่มารับบริการรักษาพยาบาลในประเทศไทยอย่างมาก นอกจากนี้
ระบบการบริหารจัดการของโรงพยาบาลเอกชนไทยผ่านการรับรองมาตรฐานความน่าเชื่อถือในระดับสากล
ทำให้ชาวต่างชาติมั่นใจในคุณภาพมาตรฐานการรักษาพยาบาลของโรงพยาบาลไทย
ขณะที่การกำหนดอัตราค่ารักษาพยาบาลอยู่ในระดับสมเหตุสมผล
เนื่องจากยุทธศาสตร์การสร้างเครือข่ายในกลุ่มธุรกิจเดียวกันและธุรกิจเกี่ยวเนื่อง
ทำให้สามารถควบคุมต้นทุนการให้บริการได้เป็นอย่างดี

การเติบโตของธุรกิจโรงพยาบาลเอกชนและแนวโน้ม

สำหรับปี 2552
การเจริญเติบโตของโรงพยาบาลเอกชนยังมีการเติบโตไม่มากนักเมื่อเทียบกับปีก่อนๆ
จากภาวะเศรษฐกิจที่ถดถอยในช่วงครึ่งปีแรก
ทำให้คนไข้ภายในประเทศบางส่วนหันไปรักษายังโรงพยาบาลของรัฐซึ่งมีค่ารักษาพยาบาลที่ต่ำกว่าและสามารถตอบสนองความต้องการได้
ในขณะที่คนไข้ชาวต่างชาติมีจำนวนลดลงจากปัญหาทางการเมืองของประเทศ ที่ไม่สงบ
อย่างไรก็ดีในช่วงครึ่งปีหลัง
คนไข้ภายในประเทศเริ่มกลับมารักษาพยาบาลในโรงพยาบาลเอกชนเพิ่มขึ้นจากความกังวลจากไข้หวัดใหญ่
2009 และโรคไข้หวัดใหญ่ตามฤดูกาล ประกอบกับสถานการณ์ทางการเมืองที่มีความมั่นคงขึ้น
และภาวะเศรษฐกิจที่เริ่มฟื้นตัว ส่งผลให้คนไข้ชาวต่างชาติ
เริ่มทยอยกลับมารักษาพยาบาลเพิ่มขึ้นตามลำดับ

ทางการไทยคาดการณ์ว่านักท่องเที่ยวต่างชาติเชิงการแพทย์ที่เข้ามารับบริการในประเทศไทยจะขยายตัวในอัตราราว
20% เป็นจำนวนประมาณ 1.64 ล้านคน ในปี 2552
ในขณะที่นักท่องเที่ยวต่างชาติเดินทางมาเที่ยวไทยไม่ต่ำกว่า 14 ล้านคน ในปี 2552 ลดลงประมาณ
4% เมื่อเทียบกับจำนวนนักท่องเที่ยวต่างชาติ 14.58 คน ในปี 2551

นักท่องเที่ยวเชิงการแพทย์เปรียบเทียบกับนักท่องเที่ยวต่างชาติทั้งหมด

  -----------------------------------------------------------------------------------------------
  ปี              นักท่องเที่ยวต่างชาติเชิงการแพทย์                  นักท่องเที่ยวต่างชาติทั้งหมด   
  -------------- --------------------------- -------------- ---------------------- --------------
                 จำนวน (คน)                  % เปลี่ยนแปลง    จำนวน (คน)             % เปลี่ยนแปลง

  2548           1,249,984                   13.32          11,516,936             -1.15

  2549           1,330,000                   6.40           13,821,802             20.01

  2550           1,373,807                   3.29           14,464228              4.65

  2551           1,363,297                   -0.77          14,584,220             0.83

  2552 (คาดการณ์) 1,640,000                   20.30          14,000,000             -4.01
  -----------------------------------------------------------------------------------------------

ที่มา : กระทรวงสาธารณสุข การท่องเที่ยวแห่งประเทศไทย กระทรวงการท่องเที่ยวและกีฬา
สถาบันวิจัยเพื่อการพัฒนาประเทศไทย (TDRI)

เมื่อพิจารณารายได้ที่ประเทศไทยได้รับจากนักท่องเที่ยวต่างชาติเชิงการแพทย์เทียบกับรายได้ที่ได้รับจากนักท่องเที่ยวต่างชาติทั้งหมดของไทย
แม้ว่าสัดส่วนดังกล่าวยังคงไม่สูงนัก คือ ไม่ถึง 10%
ของรายได้ที่ได้รับจากนักท่องเที่ยวต่างชาติทั้งหมด
แต่รายได้จากนักท่องเที่ยวต่างชาติเชิงการแพทย์มีแนวโน้มขยายตัวต่อเนื่องและรวดเร็ว ทั้งนี้
นักท่องเที่ยวต่างชาติเชิงการแพทย์เป็นกลุ่มนักท่องเที่ยวที่ใช้จ่ายเงินโดยเฉลี่ยสูงกว่านักท่องเที่ยวต่างชาติที่เดินทางมาพักผ่อนหย่อนใจทั่วไปถึง
3 เท่าตัว ยอดรายได้ที่ได้รับจากนักท่องเที่ยวต่างชาติเชิงการแพทย์เฉลี่ยประมาณ 13,600
บาทต่อคนต่อวัน[2] เทียบกับรายได้ที่ได้รับจากนักท่องเที่ยวต่างชาติทั่วไปเฉลี่ยราว 4,121
บาทต่อคนต่อวัน[3]

รายได้จากนักท่องเที่ยวต่างชาติเชิงการแพทย์

เปรียบเทียบกับรายได้จากนักท่องเที่ยวต่างชาติทั้งหมด

+---------+-----------------+---------------+-------------------------+
| ปี       | รายได้จากนักท่อง   | รายได้จา       | สัด                      |
|         | เที่ยวต่างชาติทั้งหมด | กนักท่องเที่ยวต่าง | ส่วนของรายได้จากนักท่องเที่ยว |
|         |                 | ชาติเชิงการแพทย์ | ต่างชาติเชิงการแพทย์ต่อรายได |
|         | (ล้านบาท)        |               | ้จากนักท่องเที่ยวต่างชาติทั้งหมด |
|         |                 | (ล้านบาท)      | (%)                     |
+---------+-----------------+---------------+-------------------------+
| 2548    | 367,380         | 33,000        | 8.98                    |
+---------+-----------------+---------------+-------------------------+
| 2549    | 482,319         | 36,000        | 7.46                    |
+---------+-----------------+---------------+-------------------------+
| 2550    | 547,782         | 40,000        | 7.30                    |
+---------+-----------------+---------------+-------------------------+
| 2551    | 520,000         | 50,000        | 9.62                    |
+---------+-----------------+---------------+-------------------------+

ที่มา : กระทรวงสาธารณสุข การท่องเที่ยวแห่งประเทศไทย กระทรวงการท่องเที่ยวและกีฬา

2.1 นโยบายด้านการตลาดและกลยุทธ์การแข่งขัน

-   คุณภาพของงานบริการการแพทย์ที่ได้มาตรฐานระดับสากล ปัจจุบันโรงพยาบาลในกลุ่มบริษัท
    จำนวน 7 โรงพยาบาลได้รับการรับรองมาตรฐานจาก Joint Commission
    International ซึ่งเป็นมาตรฐานระดับสากลทางด้านการให้บริการด้านการดูแลสุขภาพ
    และการบริหารองค์กร

-   การให้บริการทางการแพทย์ด้วยเครื่องมืออุปกรณ์การแพทย์และเทคโนโลยีที่ทันสมัย
    และทีมแพทย์ที่มีความชำนาญเฉพาะด้าน

-   บริษัทได้ให้ความสำคัญกับความพึงพอใจของลูกค้าทุกท่าน ด้วยการบริการที่สะดวกและรวดเร็ว
    โดยได้มีการทำการสำรวจความพึงพอใจของลูกค้าเพื่อทำความเข้าใจของลูกค้าและพัฒนาระบบเทคโนโลยีสารสนเทศที่ทันสมัยเข้ามาปรับปรุงคุณภาพการให้บริการ
    และการบริการที่เกี่ยวเนื่องเพื่อเพิ่มความสะดวกและสามารถเข้าถึงลูกค้าได้เร็วขึ้น เช่น
    การบริการขนย้ายผู้ป่วยทางเฮลิคอปเตอร์

-   ความได้เปรียบในการที่เป็นโรงพยาบาลเอกชนที่มีเครือข่ายมากที่สุดในประเทศไทย
    จึงสามารถขยายฐานลูกค้าจากภูมิภาคต่างๆของประเทศ และประเทศเพื่อนบ้านประเทศกัมพูชา
    โดยเน้นการส่งต่อผู้ป่วยระหว่างโรงพยาบาลในเครือ
    เนื่องจากโรงพยาบาลในเครือข่ายแต่ละโรงพยาบาลอาจมีความชำนาญและความพร้อมของอุปกรณ์ในการแพทย์ที่แตกต่างกัน
    การแนะนำหรือส่งผู้ป่วยระหว่างกันจะทำให้โรงพยาบาลรักษาฐานลูกค้าเดิมได้
    และเพิ่มช่องทางในการขยายฐานลูกค้าใหม่ของโรงพยาบาลในเครือ

-   สร้างความจงรักภักดีต่อตราสินค้า (Brand Loyalty)
    บริษัทตระนักถึงความพึงพอใจของลูกค้า
    เพื่อที่จะให้ลูกค้านึกถึงบริษัททุกครั้งที่ต้องการใช้บริการทางการแพทย์
    บริษัทได้จัดแผนการตลาดรวมทั้งโปรแกรมตรวจสุขภาพ
    และการบริการตรวจรักษาแบบเหมาจ่าย เพื่อตอบสนองความต้องการของลูกค้า
    และลูกค้าที่เข้าร่วมโปรแกรมจะสามารถประมาณการค่ารักษาพยาบาลได้
    และสามารถประหยัดค่าใช้จ่ายในการรักษาพยาบาลในแต่ละครั้งได้ในระดับหนึ่ง

    2.  กลุ่มลูกค้าเป้าหมาย

    -   กลุ่มลูกค้าภายในประเทศได้แก่
        ลูกค้าที่มีความต้องการใช้บริการทางการแพทย์ตั้งแต่ระดับกลาง ถึงระดับบน
        รวมทั้งลูกค้าจากบริษัทประกันสุขภาพต่างๆ
        และกลุ่มลูกค้าที่โอนย้ายมาจากประเทศเพื่อนบ้านเช่น ประเทศกัมพูชา
        ซึ่งบริษัทมีโรงพยาบาลในเครืออยู่ 2 แห่ง

    -   กลุ่มลูกค้าชาวต่างชาติ โดย กลุ่มนี้จะสามารถแบ่งออกได้เป็น 2 ประเภทคือ
        ชาวต่างชาติที่มีภูมิลำเนาอยู่ในประเทศไทย
        และชาวต่างชาติที่เดินทางเข้ามาในประเทศไทยเพื่อการท่องเที่ยวหรือเพื่อเข้ารับการรับการรักษาโดยเฉพาะ
        เนื่องจากการให้บริการทางการแพทย์ในประเทศไทยได้มาตรฐานสากล
        และมีข้อได้เปรียบทางด้านค่าใช้จ่ายในการรักษาที่ต่ำกว่าประเทศคู่แข่งเช่น ฮ่องกง และ
        ประเทศสิงค์โปร์

3. การจัดหาผลิตภัณฑ์

เนื่องจากบริษัทประกอบธุรกิจด้านการรักษาพยาบาล
ดังนั้นการจัดหาผลิตภัณฑ์เพื่อนำมาใช้ในการบริการแก่ผู้ป่วยจึงประกอบด้วยปัจจัยที่สำคัญ 2 ประการ
คือ

3.1 การจัดหาทีมแพทย์และพยาบาล

บริษัทมีนโยบายที่จัดหาแพทย์ที่มีความเชี่ยวชาญในแต่ละสาขาของโรค
เพื่อสามารถให้บริการแก่ผู้ป่วยได้อย่างทั่วถึง
แพทย์และพยาบาลทุกท่านล้วนมีคุณสมบัติครบถ้วนและผ่านการคัดเลือกจากคณะกรรมการของโรงพยาบาลอย่างรอบคอบ
ณ วันที่ 31 ธันวาคม 2552 โรงพยาบาลมีแพทย์ผู้เชี่ยวชาญทุกสาขาโรครวม 802 ท่าน
ประกอบด้วยแพทย์ประจำ 303 ท่าน และแพทย์ที่ปรึกษา 499 ท่าน และมีพยาบาลจำนวน 614 ท่าน

  3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่ายหลายราย โดยมีผู้จัดจำหน่ายจำนวนมาก
บริษัทจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์ นอกจากนี้ บริษัทได้นำระบบ
“Central procurement” เพื่อบริหารจัดการในการจัดซื้อ
และการจัดการสินค้าคงคลังภายในกลุ่มบริษัท ให้มีประสิทธิภาพสูงสุด
ซึ่งรวมถึงการประเมินความเหมาะสมในด้านราคา ประสิทธิภาพ และคุณภาพของสินค้า

3.3 การจัดหาอุปกรณ์และเครื่องมือทางการแพทย์

อุปกรณ์และเครื่องมือทางการแพทย์มักเกี่ยวเนื่องกับเทคโนโลยีชั้นสูง
ซึ่งผู้ผลิตส่วนใหญ่จะเป็นบริษัทในต่างประเทศ อย่างไรก็ตาม
บริษัทจะมีการสั่งซื้อผ่านตัวแทนจำหน่ายในประเทศ
ซึ่งในการสั่งซื้อเครื่องมือบริษัทจะมีการทำสัญญาซื้อขายกับทางบริษัทผู้จำหน่ายซึ่งมีการกำหนดราคาที่แน่นอนในสกุลเงินบาทไทย
และข้อกำหนดของการให้บริการหลังการขายอย่างชัดเจน

  3.4 ผลกระทบต่อสิ่งแวดล้อม

โรงพยาบาลกรุงเทพได้นำมาตรฐาน ISO 14001 และ มอก. 18001/OHSAS 18001
รวมถึงมาตรฐาน HA และ JCI
มาใช้ซึ่งเป็นระบบควบคุมกำกับมาตรฐานโรงพยาบาลให้เป็นไปตามมาตรฐานที่กำหนดไว้
โดยมองถึงความปลอดภัยของอาคารสถานที่ สิ่งแวดล้อม และความปลอดภัยของการทำงาน
และการอนุรักษ์พลังงานการใช้อุปกรณ์ต่างๆจากการให้บริการทางการแพทย์
ไม่ว่าจะเป็นการใช้พลังงานไฟฟ้า
การจัดการขยะที่เกิดจากการให้บริการโดยเฉพาะขยะติดเชื้อและขยะพิษ
เพื่อไม่ให้มีผลกระทบต่อสิ่งแวดล้อม โดยมีรายละเอียดดังต่อไปนี้

3.4.1. การประหยัดพลังงาน: ได้รับการสนับสนุนจากกรมพัฒนาพลังงานทดแทนและอนุรักษ์พลังงาน
(พพ.) มีการจัดตั้งคณะกรรมการอนุรักษ์พลังงาน
รณรงค์สร้างความตระหนักในการใช้พลังงานอย่างคุ้มค่าและประหยัดพลังงาน
และมีการนำเทคโนโลยีเพื่อการประหยัดพลังงานมาใช้ในโรงพยาบาล โดยนำหลักการของระบบ
Lean มาผสมผสานกับทฤษฏีทางด้านวิศวกรรม เพื่อนำมาใช้ในการปรับปรุงพัฒนากระบวนการ
โดยลดอุปกรณ์ที่ไม่จำเป็นในการใช้ออกไป
และปรับระบบการทำงานให้เหมาะสมเพื่อให้สามารถทำให้ผลการดำเนินงานในเรื่องการอนุรักษ์พลังงานเป็นไปได้อย่างมีประสิทธิภาพและได้ผลคุ้มค่าตามที่ตั้งไว้
พร้อมทั้งปลูกจิตสำนึกพนักงานเพื่อรณรงค์ในเรื่องการอนุรักษ์พลังงานและรักษาสิ่งแวดล้อม
ทั้งนี้ผลการดำเนินงานยังได้รับการคัดเลือกให้นำเสนอผลงานการอนุรักษ์พลังงาน ภายใต้ชื่อที่ว่า “
Green save sheet ” ในงาน HA Forum ครั้งที่ 10 เมื่อวันที่ 10-13 มีนาคม 2552.

3.4.2. การจัดการขยะและของเสีย:
ด้วยการจัดเตรียมภาชนะที่เหมาะสมในการรองรับขยะทุกประเภท มีแนวทางปฏิบัติในการคัดแยก
ขนย้าย จัดเก็บ กำจัด
และจำหน่ายขยะเพื่อให้ผู้ปฏิบัติงานทุกคนทราบและปฏิบัติในแนวทางที่ถูกต้องและเหมาะสม
รวมถึงการติดตามการทิ้งและกำจัดขยะทั้งภายในหน่วยงานและส่งต่อหน่วยงานภายนอก

-   ขยะพิษ: ได้ทำการคัดแยกขยะพิษซึ่งมีกระบวนการในการกำจัดทำลายพิเศษออกจากขยะชนิดอื่น
    ๆ โดยจะมีหน่วยงานจากภายนอกคือหน่วยงานเก็บขนมูลฝอย กลุ่มงาน 2 ก.ท.ม2
    ซึ่งถูกควบคุมและดูแลโดยกรุงเทพมหานคร มารับเพื่อนำไปกำจัดทำลายด้วยกรรมวิธีพิเศษต่อไป
    โรงพยาบาลมีนโยบายยกเลิกการใช้โฟม
    นอกจากนี้ยังได้เปลี่ยนการวัดอุณหภูมิด้วยปรอทวัดไข้มาเป็น Thermometer dot และ
    Thermometer digital
    แทนเพื่อลดความเสี่ยงให้กับผู้ป่วยและลดผลกระทบต่อสิ่งแวดล้อมจากปรอทรั่วไหล
    ในระยะยาวการจัดซื้อจัดอุปกรณ์เครื่องใช้จะใช้หลักการคัดเลือกใช้สิ่งที่ไม่ก่อให้เกิดมลภาวะทั้งในแง่ขั้นตอนการผลิตหรือเมื่อนำไปใช้

-   ขยะติดเชื้อ:
    รณรงค์สร้างจิตสำนึกในการคัดแยกขยะให้ถูกต้องตั้งแต่ต้นทางเพื่อลดปริมาณขยะติดเชื้อ
    และจัดหาอุปกรณ์ที่เหมาะสมเพื่อรองรับขยะติดเชื้อมีคมเป็นการป้องกันอุบัติเหตุที่อาจจะเกิดขึ้นกับผู้จัดเก็บ/ผู้ขนย้าย/ผู้ทำลาย
    ก่อนส่งให้ทางเจ้าหน้าที่กำจัดขยะรับไปกำจัดด้วยกรรมวิธีพิเศษที่แตกต่างจากขยะทั่วไป

-   ขยะทั่วไป: คัดแยกขยะบางชนิดที่สามารถนำกลับมาใช้ใหม่ (Recycle) เช่น แก้ว กระดาษ
    กระป๋องอลูมิเนียม เหล็ก พลาสติก ยาง เป็นต้น
    ขายให้กับบริษัทที่รับขยะเหล่านี้ไปผ่านกระบวนการเพื่อนำกลับมาใช้ใหม่เพื่อลดปริมาณขยะและลดปริมาณการใช้ทรัพยากรธรรมชาติ

-   น้ำเสีย: บริษัทมีระบบบำบัดน้ำเสียที่เกิดจากกระบวนการให้บริการครอบคลุมทุกอาคาร
    มีการบำรุงรักษาระบบบำบัดน้ำเสีย
    มีการตรวจสอบประสิทธิภาพของระบบและคุณภาพของน้ำเสีย ประสิทธิภาพของหลอด UV
    อย่างสม่ำเสมอทุกเดือน ผลการตรวจสอบอยู่ในเกณฑ์ที่กฎหมายกำหนด
    นอกจากนี้โรงพยาบาลยังมีมาตรการในการลดภาระของระบบบำบัดน้ำเสีย ได้แก่
    ยกเลิกการใช้น้ำยาล้างเครื่องมือที่มีส่วนผสมของคลอรีน ลดการใช้น้ำยาคลอร๊อกซ์ให้น้อยลง
    รณรงค์ให้มีการประหยัดน้ำ เป็นต้น

-   สารเคมี/สารอันตราย : บริษัทวางแผนในการจัดทำทะเบียนสารเคมีที่หน่วยงานต่างๆ
    ครอบครองไว้ และได้มีการแต่งตั้งคณะกรรมการและหน่วยงานด้านความปลอดภัย
    เพื่อวางแผนงานดูแลเรื่องการจัดเก็บสารเคมีและวัตถุอันตราย
    และแนวทางในการปฏิบัติเมื่อเกิดอุบัติเหตุเกี่ยวกับสารเคมีขึ้น

3.4.3. การเตรียมการจัดการกับโรคอุบัติใหม่ (Emerging diseases): เช่น ซาร์ส (SARS),
ไข้หวัดนก (Avian flu) ด้วยการทำแผนกและเตรียมห้องปลอดเชื้อ (Negative pressure
room) สำหรับรองรับผู้ป่วย
กำหนดระบบและแนวทางในปฏิบัติงานในการแยกผู้ป่วยเพื่อป้องกันการแพร่กระจายเชื้อ
(Isolation Precaution) แก่ผู้ป่วย ญาติ และบุคลากร และมีการจัดทำเป็น Code
ฉุกเฉินในโรงพยาบาลเมื่อเกิดการระบาดขึ้น เช่นไข้หวัดนก
เพื่อสามารถให้ความช่วยเหลือได้ทันท่วงที และดำเนินการซ้อมแผนต่างๆอย่างน้อยปีละ 1 ครั้ง

3.4.4. การส่งเสริมอาชีวอนามัยที่ดีแก่พนักงาน: ด้วยการสร้างความตื่นตัว
มีการจัดทำโครงการร่วมกับ สสส. ในการส่งเสริมสุขภาพของบุคลากร การฝึกอบรมให้ความรู้
การจัดเตรียมอุปกรณ์ป้องกันส่วนบุคคล
การให้วัคซีนป้องกันไวรัสตับอักเสบบีในกลุ่มบุคลากรที่มีความเสี่ยงสูง
การตรวจสุขภาพประจำปีสำหรับพนักงานตามความเสี่ยงและสภาพการทำงานในแต่ละตำแหน่งงาน
รวมทั้งมีการรณรงค์ในเรื่องการส่งเสริมสุขภาพ เช่นการล้างมือ การออกกำลังกาย
การให้ความรู้ข่าวสารผ่านทาง Intranet และมีกิจกรรม สันทนาการต่างๆ เป็นต้น

3.4.5. การป้องกันอุบัติเหตุที่อาจจะเกิดขึ้นในขณะปฏิบัติงาน:
ด้วยการประเมินความเสี่ยงและหามาตรการป้องกัน
รณรงค์เพื่อสร้างความตื่นตัวในการป้องกันอุบัติเหตุในการทำงาน ฝึกอบรม
จัดเตรียมอุปกรณ์ป้องกันส่วนบุคคล มีระบบในติดตามสถิติและแนวโน้มของการเกิดอุบัติเหตุ/อุบัติการณ์
มีการวิเคราะห์หาสาเหตุ และกำหนดมาตรการแก้ไขป้องกัน
มีระบบและแนวทางในการดูแลบุคลากรที่ได้รับอุบัติเหตุ
มีการจัดสรรกล่องทิ้งเข็มที่ปลอดภัยให้กับบุคลากร กำหนดมาตรฐานของรถ Treatment
เพื่อป้องกันอุบัติเหตุ
และมีการจัดทำเป็นเรื่องเล่าจากการเกิดอุบัติเหตุจากการปฏิบัติงานเพื่อแลกเปลี่ยนให้ความรู้กับหน่วยงานหรือพนักงานอื่นเพื่อให้เกิดการเรียนรู้และป้องกันการเกิดอุบัติเหตุต่อไป

3.4.6. ระบบการป้องกันและระงับอัคคีภัย:
บริษัทให้ความสำคัญต่อการป้องกันอัคคีภัยด้วยการสนับสนุนอุปกรณ์ที่จำเป็น ได้แก่ ระบบเตือนภัย
อุปกรณ์กู้ภัยในอาคารได้แก่ รอก อุปกรณ์ดับเพลิง มีการกำหนดพื้นที่จัดเก็บ ปริมาณที่จัดเก็บวัสดุไวไฟ
และกำหนดผู้รับผิดชอบในการดูแล มีระบบในการตรวจสอบสายไฟโดยเฉพาะสายเมน
และสายป้อนหลัก สนับสนุนให้พนักงานได้รับการอบรมทั้งภาคทฤษฎีและภาคปฏิบัติ
สนับสนุนให้มีการฝึกซ้อมแผน และการอพยพเคลื่อนย้ายผู้ป่วยเป็นประจำทุกปี
สนับสนุนให้มีทีมผจญเพลิงและสำนักงานของทีมผจญเพลิง มีการจัดเวรทีมผจญเพลิงให้อยู่เวรตลอด
24 ชม. เป็นต้น

3.4.7. การตรวจสภาพความปลอดภัย :
บริษัทได้มีการจัดทำเชิงรุกในการจัดทีมในการตรวจประเมินอาคารต่างๆ ตามมาตรฐานที่กำหนดไว้
(Risk assessment) และมีการตรวจสภาพแวดล้อมการทำงาน โดยวัดในเรื่องของ แสง เสียง
และ Particle ต่างๆที่ควรจะเป็นให้ได้ตามมาตรฐานที่กำหนด

3.4.8. การตรวจสอบคุณภาพของน้ำต่างๆ :
มีการกำหนดให้ทางแผนกวิศวกรรมทำการเก็บตัวอย่างน้ำทั้งน้ำดื่มน้ำใช้ในการตรวจสอบคุณภาพของน้ำเป็นประจำทุกเดือน
เพื่อให้เกิดความปลอดภัยแก่บุคลากรและผู้มาใช้บริการ

3.4.9. ลดปริมาณของเสียโดยจัดให้มีระบบการนำมาใช้ใหม่ โดยการนำระบบ 5ส. มาใช้
ในการปลูกจิตสำนึกให้แก่บุคลากร ซึ่งเป็นพื้นฐานของระบบคุณภาพมาใช้เพื่อหาวิธีการใหม่ๆ
เพื่อลดภาวะโลกร้อน เช่น การนำกระดาษที่ใช้เพียงหน้าเดียว นำกลับมาใช้เป็นกระดาษ
Recycle, มีการรณรงค์ลดการใช้กระดาษโดยการสื่อสารผ่านทาง ระบบ Computer เป็นต้น

[1] ธุรกิจบริการสุขภาพของไทย, สำนักส่งเสริมธุรกิจบริการ, กรมส่งเสริมการส่งออก,
กระทรวงพาณิชย์, กันยายน 2552

[2] BOI Website เรื่อง ” A Medical Trade Valued at US$40 billion with a
20% Annual Growth”

[3] Tourism Authority of Thailand Website หัวข้อ Tourism Statistics